b'\n_START_ARTICLE_\nFriluftsakademiet\n_START_PARAGRAPH_\nFriluftsakademiet, eller Friluftsakademiet p\xc3\xa5 Modum, var en uformell malerskole dannet h\xc3\xb8sten 1883 p\xc3\xa5 initiativ av Frits Thaulow._NEWLINE_Thaulow samlet en gruppe unge kunstnere for \xc3\xa5 perfeksjonere naturalismen i de godt egnede omgivelser i Modum med Haugfossen og Simoa som naturlig hovedmotiv. De bodde p\xc3\xa5 Madame Reiffs pensjonat ved Haugfosstr\xc3\xa5kka. _NEWLINE_Det sentrale m\xc3\xa5l var den naturalistiske sannhet, stemning, lys og luft, alt skulle avbildes som det var. De s\xc3\xb8kte mot det nye og brukte oljemaling og limfarver, tempera og pastell. De hadde ingen formell l\xc3\xa6rer, men utviklet seg gjennom gjensidig tilbakemelding. _NEWLINE_Mange av norsk kunsthistories kjente figurer deltok i Friluftsakademiet i lengre eller kortere perioder. Mellom disse finner man i tillegg til Frits Thaulow:  Edvard Munch, Kalle L\xc3\xb8chen, Gustav Wentzel, Karl Jensen-Hjell og J\xc3\xb8rgen S\xc3\xb8rensen. _NEWLINE_Friluftsakademiet er aktualisert med en utstilling p\xc3\xa5 Blaafarvev\xc3\xa6rket i 2013 samt kulturstien Haugfossen Rundt.'